স্মার্ট সিটি নিয়ে এবার কাজিয়ায় কেন্দ্র এবং রাজ্য। পুর ও নগরোন্নয়নমন্ত্রী ফিরহাদ হাকিমের অভিযোগ, স্মার্ট সিটির নামে ভাঁওতা দিচ্ছে মোদী সরকার। অহেতুক বয়ানবাজি করছেন ফিরহাদ হাকিম। রাজ্যের অভিযোগ খারিজ করে পাল্টা তোপ বাবুল সুপ্রিয়র। একের পর ইস্যুতে কেন্দ্রের বিরুদ্ধে সোচ্চার হয়েছে রাজ্য সরকার। এবার সংঘাতের নতুন ক্ষেত্র স্মার্ট সিটি। দুই মন্ত্রীর পরস্পর বিরোধী বক্তব্যের পিছনে কি তাহলে রাজনীতিই? রাজনীতির ঘোলা জলেই কি তাহলে হারিয়ে যাবে স্মার্ট সিটি? স্মার্ট সিটি প্রকল্পেও সিঙ্গাপুরের বিনিয়োগকে কাজে লাগাতে চায় রাজ্য সরকার। কেন্দ্রীয় বাজেটে প্রস্তাবিত স্মার্ট সিটির জন্য নিউ টাউন, বোলপুর, দুর্গাপুর, কল্যাণী, বারুইপুর, রঘুনাথপুর, জয়গাঁ, কুলবাড়ি ও গঙ্গাসাগর ও দেবানন্দপুরকে চিহ্নিত করেছে রাজ্য সরকার। এরই সঙ্গে রয়েছে, রাজ্যের নতুন নগরায়ন নীতি। এক জানালা ব্যবস্থা ও বিনিয়োগী শর্তের সরলীকরণের ফলে বিদেশি বিনিয়োগকারীদের সহজেই কাছে টানার আশায় শিল্পমহল।